# Euroviisuh-lávlumkišto 2024

Ive 2024 Euroviisui vááimuh
  Staatah, moh uásálistii ive 2024 lávlumkiišton   Staatah, moh láá ovdil uásálistám, mut iä uásálist ive 2024 lávlumkiišton.
**Euroviisuh-lávlumkišto 2024** lâi 68. kerdi, ko lávlumkišto uárnejui. Kišto uárnejui Malmöst, Ruotâst tondiet ko Ruotâ ovdâsteijee Loreen vuoitij ive 2023 kišto, ko sun finnij finalist 583 čyegisid pitástis *Tattoo*. Ko Loreen vuoitij ive 2012 Euroviisuh-lávlumkišto, te čuávuváá ive Euroviisuh uárnejuvvojii meid Malmöst. Malmö Arenast meid uárnejui Ruotâ Melodifestivalen 2023 4. uásikišto, mon vuoitij Loreen ovdilgo sun vuoitij ubâ festivaal já peesâi ovdâstiđ Ruotâ ive 2023 Euroviisuin.

Semifinaleh uárnejuvvojii vyesimáánu 7. peeivi já 9. peeivi 2024. Fiinaal uárnejui vyesimáánu 11. peeivi 2024. Taat lâi čiččâd kerdi, ko Euroviisuh uárnejuvvojii Ruotâst já kuálmád kerdi, ko toh uárnejuvvojii Malmöst. Ovdil 2024 Euroviisuh lijjii uárnejum Ruotâst čuávuvávt: Malmöst iivij 1992 já 2013, Tukholmast iivij 1975, 2000 já 2016, Göteborgist ive 1985.

Sveeici ovdâsteijee Nemo finnij finalist 591 čyegisid pitástis *The code* já vuoitij kišto. Sun finnij aalmugijkoskâsijn raađijn 365 čyegisid já telejienâstmist 226 čyegisid. Kroatia ovdâsteijee Baby Lasagna poođij nubben, ko sun finnij finalist 547 čyegisid.

## Tábáhtussaje

Kišto semifinalij já fiinaal saje (ruopsis riävnu) já eres kiišton lohtâseijee sajeh (čuovjis riävnuh)
Malmö Arena, kost uárnejuvvojii sehe ive 2013 já ive 2024 Euroviisuh-lávlumkištoh
Ive 2024 Euroviisui lyevi Malmö Arenast
Ive 2024 Euroviisui tábáhtussaijeen lâi maaŋgâtoimâareena Malmö Arena, Malmöst, Ruotâst. Malmö Arena lii Ruotâ nubben stuárráámus maaŋgâtoimâareena. Toos čäähih 15 500 olmožid keččâđ Ruotâ jieŋâskiärruliiga juávhu Malmö Redhawks. Taat lâi siämmáš tábáhtussaje, kost ive 2013 Euroviisuh uárnejuvvojii.

## Formaat

### Jođetteijeeh já čielgejeijeeh

Ive 2024 Euroviisui jođetteijeeh Malin Akerman já Petra Mede
Ive 2024 jođetteijei noomah piäijojii almosin kuovâmáánu 5. peeivi 2023. Malmöst kišto semifinalij já fiinaal jođetteijen láin ruátálâš stand up -komikkár já jođetteijee Petra Mede já ruátálâš-ovtâstumstaatâlâš čaittâleijee Malin Akerman. Mede lâi jođettâm Euroviisuid jo kuohtii ovdil: 2013 já 2016. Ive 2013 Euroviisuin, moh uárnejuvvojii meid Malmöst, Mede jođettij ohtuu. Ive 2016 Euroviisuin vuod sun jođettij oovtâst ruátálâš lávloo já jođetteijee Måns Zelmerlöwáin.

Ive 2022 lâi vuossâmuu tove máhđulâš čuávvuđ kišto Yle Areena já radio peht sehe orjâlâš- já anarâškielân. Meid ive 2024 kišto puovtij čuávvuđ taid kieláid, já čielgejeijeeh láin siämmááh ko ive 2022 ađai Aslak Paltto čielgij orjâlâškielân já Heli Huovinen anarâškielân. Ive 2024 kišto lâi vuossâmuš tohe, ko SVT vuolgâttij Euroviisuid sämikieláid. SVT Play já Mello United -app peht lâi máhđulâš čuávvuđ kišto sehe orjâlâškielân já maadâsämikielân. SVT Play peht puovtij meid čuávvuđ Yle vuolgâttâs orjâlâš- já anarâškielân.

Kišto puovtij čuávvuđ eres-uv kieláid Yle peht. Suomâkielâ kommentaattorin tooimâi Mikko Silvennoinen, ruotâkielâ kommentaattorin Johan Lindroos já Eva Frantz, já ruošâkielâ kommentaattorin Levan Tvaltvadze. Ive 2024 ij lamaš ukrainakielâ čielgim.

### Juávhoid jyehim semifinalij várás

Uásálisteh juáhhojii viiđâ juávkun uđđâivemáánu 30. peeivi 2024 Malmö kaavpugtáálust. Jyehim vuáđudui ovdebij iivij jienâstmáid. Ranska, Saksa, Italia, Espanja, Ovtâstum kunâgâskodde já oovdeb ive vyeittee Ruotâ pessii njuolgist finalân.

| Juávkku 1 | Juávkku 2 | Juávkku 3 | Juávkku 4 | Juávkku 5 |
| --- | --- | --- | --- | --- |
| * Albania
* Kroatia
* Nuorttâriijkâ
* Serbia
* Slovenia
* Sveicci
 | * Australia
* Eestieennâm
* Island
* Suomâ
* Taažâ
* Tanska
 | * Armenia
* Azerbaidžan
* Georgia
* Israel
* Latvia
* Liettua
* Ukraina
 | * Irland
* Kreikka
* Kypros
* Malta
* Portugal
* San Marino
 | * Belgia
* Luxemburg
* Moldova
* Puola
* Čekki
* Vuáládâhenâmeh
 |

## Uásálisteeh

  Staatah, moh uásálistii vuossâmuu semifinalân   Staatah, moh pessii automaatlávt finalân já jienâstii vuossâmuu semifinalist   Staatah, moh uásálistii nube semifinalân   Staatah, moh pessii automaatlávt finalân já jienâstii nube semifinalist
Kiišton uásálistii ohtsis 37 staattâd, mii lâi siämmáš meeri ko ive 2023 Euroviisuin. Fáárust iä kuittâg lamaš siämmááh staatah, tastko Romania kiesâdâđâi kištoost já Luxemburg maacâi 31 ive maŋa.

### Algâaalmugmuusik

Ive 2024 Euroviisuin kullui meiddei algâaalmugmuusik. Australia ovdâsteijen lâi Electric Fields juávkku ađai Zaachariaha Fielding já Michael Ross. Fielding láávlui *One Milkali* (anarâškielân *Ohtâ vorrâ*) uásild yankunytjatjarakielân já uásild eŋgâlâskielân. Taat lâi vuossâmuš tohe Euroviisui historjást, ko Australia aboriginaalkielâ lii kullum läävdi alne.

Hera Björk láávdástmin ive 2010 Euroviisuin Oslost
Natalia Barbu láávdástmin ive 2007 Euroviisuin Helsigist
### Artisteh, kiäh lijjii ovdil uásálistám Euroviisuid

Ive 2024 Euroviisuh-lávlumkišto ovdâsteijein tuše kyehti láin ovdil uásálistám Euroviisuid:

* Island – Hera Björk ovdâstij Island ive 2010 Oslost pittáin *Je ne sais quoi*. Semifinalist sun finnij 123 čyegisid já poođij kuálmádin. Finalist vuod sun finnij tuše 41 čyegisid já poođij 19:in. Björk uásálistij Euroviisuid meid iivij 2008 já 2009. Vuossâmuu tove sun lâi Euroband tuávvášlávlon, já nube tove Yohanna tuávvášlávlon.
* Moldova – Natalia Barbu ovdâstij Moldova ive 2007 Helsigist pittáin *Fight*. Semifinalist sun finnij 91 čyegisid já poođij lovádin. Finalist sun poođij oppeet lovádin, mut finnij 109 čyegisid.

## Semifinaleh

### Semifiinaal 1

Vuossâmuš semifiinaal uárnejui vyesimáánu 7. peeivi 2024, já toos uásálistii vittnubáloh enâmid. Ovtâstum kunâgâskodde, Saksa, Ruotâ já enâmeh, main ij lamaš ovdâsteijee kištoost, jienâstii taan semifinalist. Enâmeh, moh lijjii love pyeremuu juávhust semifinalist, uásálistii finalân vyesimáánu 11. peeivi 2024. Love čoođâmannee enâmid almottuvvojii sätioornigist. Puoh semifinalist adelum jienah lijjii keččei jienah.

Veikkâ Ovtâstum kunâgâskodde, Saksa já Ruotâ pessii njuolgist finalân, toh-uv lávdástii vuossâmuu semifiinaal ääigi, Ovtâstum kunâgâskodde Irland maŋa, Saksa Island maŋa já Ruotâ Moldova maŋa.

| Nr. | Eennâm | Artist | Pittá | Kielâ teikkâ kielah | Čuággáh | Saje |
| --- | --- | --- | --- | --- | --- | --- |
| 1 |  Kypros | Silia Kapsis | *Liar* | eŋgâlâskielâ | 67 | 6 |
| 2 |  Serbia | Teya Dora | *Ramonda* | serbiakielâ | 47 | 10 |
| 3 |  Liettua | Silvester Belt | *Luktelk* | liettuakielâ | 119 | 4 |
| 4 |  Irland | Bambie Thug | *Doomsday Blue* | eŋgâlâskielâ | 124 | 3 |
| 5 |  Ukraina | Alyona Alyona já Jerry Heil | *Teresa & Maria* | ukraina- já eŋgâlâskielâ | 173 | 2 |
| 6 |  Puola | Luna | *The Tower* | eŋgâlâskielâ | 35 | 12 |
| 7 |  Kroatia | Baby Lasagna | *Rim Tim Tagi Dim* | eŋgâlâskielâ | 177 | 1 |
| 8 |  Island | Hera Björk | *Scared of Heights* | eŋgâlâskielâ | 3 | 15 |
| 9 |  Slovenia | Raiven | *Veronika* | sloveniakielâ | 51 | 9 |
| 10 |  Suomâ | Windows95man | *No Rules!* | eŋgâlâskielâ | 59 | 7 |
| 11 |  Moldova | Natalia Barbu | *In the Middle* | eŋgâlâskielâ | 20 | 13 |
| 12 |  Azerbaidžan | Fahree feat. Ilkin Dovlatov | *Özünlə apar* | azerbaidžan- já eŋgâlâskielâ | 11 | 14 |
| 13 |  Australia | Electric Fields | *One Milkali (One Blood)* | eŋgâlâs- já yankunytjatjarakielâ | 41 | 11 |
| 14 |  Portugal | Iolanda | *Grito* | portugalkielâ | 58 | 8 |
| 15 |  Luxemburg | Tali | *Fighter* | ranska- já eŋgâlâskielâ | 117 | 5 |

### Semifiinaal 2

Nubbe semifiinaal uárnejui vyesimáánu 9. peeivi 2024, já toos uásálistii kuttnubáloh enâmid. Ranska, Espanja, Italia já enâmeh, main ij lamaš ovdâsteijee kištoost, jienâstii taan semifinalist. Enâmeh, moh lijjii love pyeremuu juávhust semifinalist, uásálistii finalân vyesimáánu 11. peeivi 2024. Love čoođâmannee enâmid almottuvvojii sätioornigist. Puoh semifinalist adelum jienah lijjii keččei jienah.

Veikkâ Ranska, Espanja já Italia pessii njuolgist finalân, toh-uv lávdástii vuossâmuu semifiinaal ääigi, Ranska Čeeki maŋa, Espanja Latvia maŋa já Italia Eestieennâm maŋa.

| Nr. | Eennâm | Artist | Pittá | Kielâ teikkâ kielah | Čuággáh | Saje |
| --- | --- | --- | --- | --- | --- | --- |
| 1 |  Malta | Sarah Bonnici | *Loop* | eŋgâlâskielâ | 13 | 16 |
| 2 |  Albania | Besa | *Titan* | eŋgâlâskielâ | 14 | 15 |
| 3 |  Kreikka | Marina Satti | *Zari* | kreikakielâ | 86 | 5 |
| 4 |  Sveicci | Nemo | *The Code* | eŋgâlâskielâ | 132 | 4 |
| 5 |  Čekki | Aiko | *Pedestal* | eŋgâlâskielâ | 38 | 11 |
| 6 |  Nuorttâriijkâ | Kaleen | *We Will Rave* | eŋgâlâskielâ | 46 | 9 |
| 7 |  Tanska | Saba | *Sand* | eŋgâlâskielâ | 36 | 12 |
| 8 |  Armenia | Ladaniva | *Jako* | armeniakielâ | 137 | 3 |
| 9 |  Latvia | Dons | *Hollow* | eŋgâlâskielâ | 72 | 7 |
| 10 |  San Marino | Megara | *11:11* | espanja- já eŋgâlâskielâ | 16 | 14 |
| 11 |  Georgia | Nutsa Buzaladze | *Firefighter* | eŋgâlâskielâ | 54 | 8 |
| 12 |  Belgia | Mustii | *Before the Party's Over* | eŋgâlâskielâ | 18 | 13 |
| 13 |  Eestieennâm | 5miinust já Puuluup | *(Nendest) narkootikumidest ei tea me (küll) midagi* | eestikielâ | 79 | 6 |
| 14 |  Israel | Eden Golan | *Hurricane* | heprea- já eŋgâlâskielâ | 194 | 1 |
| 15 |  Taažâ | Gåte | *Ulveham* | uđđâtárukielâ | 43 | 10 |
| 16 |  Vuáládâhenâmeh | Joost Klein | *Europapa* | hollandkielâ | 182 | 2 |

## Fiinaal

Fiinaal uárnejui vyesimáánu 11. peeivi 2024. Tastko Ruotâ vuoitij ive 2023 Euroviisuid, tot peesâi automaatlávt ive 2024 finalân nuuvtko Euroviisui vittâ stuárráámuu ruttâdemeennâm ađai Espanja, Italia, Ranska, Ovtâstum kunâgâskodde já Saksa. Finalân uásálistii tai lasseen enâmeh, moh lijjii love pyeremuu juávhust vuossâmuu semifinalist já nube semifinalist. Ohtsis finalân uásálistii 26 enâmid, moi lávdástemoornig almottui vyesimáánu 10. peeivi:

| Nr. | Eennâm | Artist | Pittá | Kielâ teikkâ kielah | Čuággáh | Saje |
| --- | --- | --- | --- | --- | --- | --- |
| 1. |  Ruotâ | Marcus & Martinus | *Unforgettable* | eŋgâlâskielâ | 174 | 9. |
| 2. |  Ukraina | Alyona Alyona já Jerry Heil | *Teresa & Maria* | ukraina- já eŋgâlâskielâ | 453 | 3. |
| 3. |  Saksa | Isaak | *Always on the Run* | eŋgâlâskielâ | 117 | 12. |
| 4. |  Luxemburg | Tali | *Fighter* | ranska- já eŋgâlâskielâ | 103 | 13. |
| ~~5.~~ | ~~Vuáládâhenâmeh~~ | ~~Joost Klein~~ | ~~*Europapa*~~ | ~~hollandkielâ~~ | ~~—~~ | ~~—~~ |
| 6. |  Israel | Eden Golan | *Hurricane* | heprea- já eŋgâlâskielâ | 375 | 5. |
| 7. |  Liettua | Silvester Belt | *Luktelk* | liettuakielâ | 90 | 14. |
| 8. |  Espanja | Nebulossa | *Zorra* | espanjakielâ | 30 | 22. |
| 9. |  Eestieennâm | 5miinust já Puuluup | *(Nendest) narkootikumidest ei tea me (küll) midagi* | eestikielâ | 37 | 20. |
| 10. |  Irland | Bambie Thug | *Doomsday Blue* | eŋgâlâskielâ | 278 | 6. |
| 11. |  Latvia | Dons | *Hollow* | eŋgâlâskielâ | 64 | 16. |
| 12. |  Kreikka | Marina Satti | *Zari* | kreikakielâ | 126 | 11. |
| 13. |  Ovtâstum kunâgâskodde | Olly Alexander | *Dizzy* | eŋgâlâskielâ | 46 | 18. |
| 14. |  Taažâ | Gåte | *Ulveham* | uđđâtárukielâ | 16 | 25. |
| 15. |  Italia | Angelina Mango | *La noia* | italiakielâ | 268 | 7. |
| 16. |  Serbia | Teya Dora | *Ramonda* | serbiakielâ | 54 | 17. |
| 17. |  Suomâ | Windows95man | *No Rules!* | eŋgâlâskielâ | 38 | 19. |
| 18. |  Portugal | Iolanda | *Grito* | portugalkielâ | 152 | 10. |
| 19. |  Armenia | Ladaniva | *Jako* | armeniakielâ | 183 | 8. |
| 20. |  Kypros | Silia Kapsis | *Liar* | eŋgâlâskielâ | 78 | 15. |
| 21. |  Sveicci | Nemo | *The Code* | eŋgâlâskielâ | 591 | 1. |
| 22. |  Slovenia | Raiven | *Veronika* | sloveniakielâ | 27 | 23. |
| 23. |  Kroatia | Baby Lasagna | *Rim Tim Tagi Dim* | eŋgâlâskielâ | 547 | 2. |
| 24. |  Georgia | Nutsa Buzaladze | *Firefighter* | eŋgâlâskielâ | 34 | 21. |
| 25. |  Ranska | Slimane | *Mon amour* | ranskakielâ | 445 | 4. |
| 26. |  Nuorttâriijkâ | Kaleen | *We Will Rave* | eŋgâlâskielâ | 24 | 24. |

Taat lâi 12. kerdi, ko Taažâ poođij majemužžân finalist.

### Raađij čuággái almottem finalist

Jyehi uásálistee staatâst lâi jieijâs rääđi, mii meridij mon staatân rääđi juáhá jieškođe-uv čyegismere (1, 2, 3, 4, 5, 6, 7, 8, 10 já 12). Jyehi rääđist lâi jieijâs tieđetteijee, kii almottij čuággáid.

#### Rääđi já telejienâstem jyehim finalist

| Saje | Rääđi | Telejienâstem | Ohtsis |
| --- | --- | --- | --- |
| Eennâm | Čuággáh | Eennâm | Čuággáh | Eennâm | Čuággáh |
| 1. |  Sveicci | 365 |  Kroatia | 337 |  Sveicci | 591 |
| 2. |  Ranska | 218 |  Israel | 323 |  Kroatia | 547 |
| 3. |  Kroatia | 210 |  Ukraina | 307 |  Ukraina | 453 |
| 4. |  Italia | 164 |  Ranska | 227 |  Ranska | 445 |
| 5. |  Ukraina | 146 |  Sveicci | 226 |  Israel | 375 |
| 6. |  Irland | 142 |  Irland | 136 |  Irland | 278 |
| 7. |  Portugal | 139 |  Italia | 104 |  Italia | 268 |
| 8. |  Ruotâ | 125 |  Kreikka | 85 |  Armenia | 183 |
| 9. |  Armenia | 101 |  Armenia | 82 |  Ruotâ | 174 |
| 10. |  Saksa | 99 |  Liettua | 58 |  Portugal | 152 |
| 11. |  Luxemburg | 83 |  Ruotâ | 49 |  Kreikka | 126 |
| 12. |  Israel | 52 |  Kypros | 44 |  Saksa | 117 |
| 13. |  Ovtâstum kunâgâskodde | 46 |  Eestieennâm | 33 |  Luxemburg | 103 |
| 14. |  Kreikka | 41 |  Serbia | 32 |  Liettua | 90 |
| 15. |  Latvia | 36 |  Suomâ | 31 |  Kypros | 78 |
| 16. |  Kypros | 34 |  Latvia | 28 |  Latvia | 64 |
| 17. |  Liettua | 32 |  Luxemburg | 20 |  Serbia | 54 |
| 18. |  Serbia | 21 |  Georgia | 19 |  Ovtâstum kunâgâskodde | 46 |
| 19. |  Espanja | 19 |  Saksa | 18 |  Suomâ | 38 |
| 20. |  Nuorttâriijkâ | 19 |  Portugal | 13 |  Eestieennâm | 37 |
| 21. |  Georgia | 15 |  Slovenia | 12 |  Georgia | 34 |
| 22. |  Slovenia | 15 |  Espanja | 11 |  Espanja | 30 |
| 23. |  Taažâ | 12 |  Nuorttâriijkâ | 5 |  Slovenia | 27 |
| 24. |  Suomâ | 7 |  Taažâ | 4 |  Nuorttâriijkâ | 24 |
| 25. |  Eestieennâm | 4 |  Ovtâstum kunâgâskodde | 0 |  Taažâ | 16 |

## Fáádást eres soojijn

* Euroviisuh 2024 vuossâmuš semifiinaal 7.5. Yle Areenast (sämikielâg čielgim)
* Euroviisuh 2024 nubbe semifiinaal 9.5. Yle Areenast (sämikielâg čielgim)
* Euroviisuh 2024 fiinaal 11.5. Yle Areenast (sämikielâg čielgim)

* Wikimedia Commonsist láá koveh teikkâ eres tiätuvuárháh fáádást **Euroviisuh-lávlumkišto 2024**.

## Käldeeh